b'\n_START_ARTICLE_\nCerkev svetega Donata, Zadar\n_START_SECTION_\nArhitektura\n_START_PARAGRAPH_\nCerkev je bila zgrajena v stilu starih hrva\xc5\xa1kih arhitekturnih re\xc5\xa1itev z obilo mavca in kamna. Ve\xc4\x8dina arhitekturnih okraskov, kakor tudi monolitni stebri v cerkvi, so starodavnega porekla in prihajajo ve\xc4\x8dinoma iz uni\xc4\x8denega rimskega foruma. Ko so zaradi raziskovanj odstrli temelje stavbe, se je pokazal cel niz delov rimskih stebrov, na katerih je bila zgrajena cerkev prav na ostankih foruma._NEWLINE_Stavbni koncept je sestavljen iz dveh koncentri\xc4\x8dnih valjastih sten, zgrajenih okrog osrednjega kro\xc5\xbenega prostora, kot njeni posredni vzori - cerkvi San Vitale v Raveni in Palatinska kapela v Aachnu. \xc5\xa0ir\xc5\xa1i valj tvori zaokro\xc5\xbeeno zunanjo stensko povr\xc5\xa1ino cerkve, ki so ji vzhodno dodane tri polkro\xc5\xbene apside polne vi\xc5\xa1ine dvonadstropnega prostora. Triladijsko sveti\xc5\xa1\xc4\x8de z radialnimi apsidami je ustvarjalni prispevek, ki cerkev naredi bli\xc5\xbejo srednjeve\xc5\xa1ki stavbi kot arhitekturnemu izrazu pozne antike._NEWLINE_Zunanji zid je okra\xc5\xa1en s plitvimi pilastri, znotraj pa s polkro\xc5\xbenimi ni\xc5\xa1ami. Med lizenami so razporejena okna. Obodna stena je razdeljena na pritli\xc4\x8dje in prvo nadstropje. V vi\xc5\xa1ini prvega nadstropja je zidna konstrukcija povezan z notranjim valjem, pri \xc4\x8demer se v prvem nadstropju ustvarijo galerije osrednjega prostora._NEWLINE_Osrednje kro\xc5\xbeno obmo\xc4\x8dje je enotno v polni vi\xc5\xa1ini zgradbe, zapira pa ga o\xc5\xbeja valjasta zidna konstrukcija, ki se kon\xc4\x8da z osrednjim bobnom s streho v obliki plitvega sto\xc5\xbeca. V pritli\xc4\x8dju se ta konstrukcija opira na \xc5\xa1est veli\xc4\x8dastnih slopov, ki so povezani z loki in dva monolitna stebra s tremi loki odprtimi proti apsidi. Prostorsko gibanje je aktvirano in podrejeno vertikali osrednjega prostora. Isti razpored se ponovi v prvem nadstropju, vendar so odprtine znatno ni\xc5\xbeje in gibanje bolj pasivno. V galerijo (empora) je mogo\xc4\x8de proti po ovinkastem stopni\xc5\xa1\xc4\x8du, ki vodi iz preddverja._NEWLINE_Prostornost je omejena kljub ve\xc4\x8djemu \xc5\xa1tevilu oken, saj se svetloba razpr\xc5\xa1i in ne dose\xc5\xbee oddaljenih delov. Masivnost, trdnost sten, \xc4\x8deprav nekoliko oslabljena z arkadnimi odprtinami in okni, nima skoraj nobenega elementa kiparskega \xc4\x8dlenjenja._NEWLINE_Cerkev ima troje vrat: glavna so neposredno nasproti sveti\xc5\xa1\xc4\x8da, bo\xc4\x8dna pa z leve in desne strani. Sprva zami\xc5\xa1ljena kot samostoje\xc4\x8da stavba, je ta cerkev verjetno \xc5\xbee med gradnjo dobila ve\xc4\x8d prizidkov in je postala sestavni del episkopalnega kompleksa ob stolnici sv. Anastazije. Tako je bil ustvarjeno preddverje (narteks), skozi katerega se je \xc5\xa1lo v stolnico. Narteks je bil nazadnje obnovljen v 18. stoletju, od tedaj izvirajo okna v prvem nadstropju. Na prvem nadstropju na ju\xc5\xbeni strani cerkve so tri velika zazidana okna, ki so neko\xc4\x8d vodila v prostor prizidan na ju\xc5\xbeni steni cerkve, in ki je bil poru\xc5\xa1en v 20. stoletju.\n_START_SECTION_\nUporaba\n_START_PARAGRAPH_\nCerkev je bila desakralizirana in lo\xc4\x8dena od \xc5\xa1kofovskega sklopa v \xc4\x8dasu avstrijske uprave leta 1798. V 19. stoletju je bila preurejena v skladi\xc5\xa1\xc4\x8de in med letoma 1893 - 1954 je bil v njej Arheolo\xc5\xa1ki muzej Zadra._NEWLINE_Sv. Donat ima odli\xc4\x8dne akusti\xc4\x8dne zna\xc4\x8dilnosti, zato so v njej desetletja izvajali glasbene predstave mednarodno poznanega Festivala srednjeve\xc5\xa1ke in renesan\xc4\x8dne glasbe, Glasbeni ve\xc4\x8deri v St. Donatu.-'